På under en måned er stærekasserne blevet udsat for hærværk hele tre gange. Senest natten til søndag, hvor ukendte gerningsmænd har smadret glasset på stærekasserne. Klokken 05.58 fik Nordjyllands Politi en anmeldelse om hærværket, men det er formentligt sket tidligere på natten. - Vi har været oppe og sikre de spor, vi nu kan, og har taget fotos af det og så videre. Det er jo ikke så lang tid siden, det sidst er sket, så det er klart, at hvis nogen har konstateret, at nogen har stået ved dem, så vil vi selvfølgelig gerne høre om det, siger vagtchef Per Jørgensen fra Nordjyllands Politi. Stærekasserne er opstillet i begge retninger, og er begge blevet smadret. - Det er nok nogen, der har en personlig holdning til, at stærekasserne står der. At de synes, det er irriterende. Det er sikkert derfor man laver hærværk på dem, siger vagtchefen. Bøde og erstatningsansvar venter gerningsmanden Hærværket mod stærekasserne bliver nu efterforsket. Straffen for hærværk som dette er normalt bødestraf og i meget grove tilfælde fængselsstraf. - Finder vi gerningsmændene, så bliver de pålagt et erstatningskrav for at udbedre de skader. Det er der ingen tvivl om. Og det kan godt have en økonomisk konsekvens, når det er sådan noget der, slutter vagtchef Per Jørgensen.

Referat:
Så er den gal endnu en gang. Stærekasserne på Aalborgvej ved Aabybro er natten til søndag blevet udsat for hærværk.